Babtų viadukas

**Babtų viadukas** – viadukas, stovintis Kauno rajono savivaldybėje, kelyje , Babtų Kėdainių gatvės tęsinyje, kertantis magistralę . Nuo sankryžos su viaduku prasideda kelias , šalia magistralės įsikūrusi įmonė „Agrokoncerno grupė“, jos technikos parkas.

Fiziniu-geografiniu požiūriu viaduko vieta yra Nevėžio žemupio slėnis. Po dirvožemiu vyrauja priesmėlis su žvirgždu bei smėlio prosluoksnis. Gruntiniai vandenys slūgso 1,05-3,5 m gylyje nuo žemės paviršiaus. 

## Viaduko konstrukcija

Ant viaduko nutiestos dvi eismo juostos po 3,50 m pločio, su saugumo juostomis po 1,0 m pločio. Viaduko aukščio gabaritas, matuojant nuo magistralės dangos aukščiausio taško, sudaro 5,3 m. Statinys trijų tarpatramių, kurių dydžiai – 16+48+16 m. Jo plotis 12,1 m, važiuojamosios dalies plotis  9,0 m. 

Statinė viaduko schema – trijų angų, statiškai neišsprendžiamas rėmas su šarnyrais kraštinėse atramose. Perdangą sudarančios dvi išilginės dėžinės sijos yra kintamo aukščio. Jų apačios aukštis kinta pagal kvadratinę parabolę. Ties tarpine atrama sijos aukštis yra 1,70 m, o angos viduryje – 1,20 m. Sijos tarpusavyje sujungtos monolitine gelžbetonine plokšte ir sutvirtintos skersinėmis sijomis ties atramomis bei angos viduryje. Sijos surinktos iš atskirų skirtingo dydžio blokų. Jų montavimui pakabinamuoju būdu panaudotos įtemptosios armatūros gniūžtės, kurios buvo klojamos atvirai ant blokų lentynų, vėliau padengtos monolitinio betono sluoksniu. Dėžinio skerspjūvio sijų blokai vieni su kitais sujungti specialiais klijais. Domkratais įtempta armatūra išdėstyta ir užinkaruota dėžės skerspjūvyje apatinėje ir viršutinėje dalyse. Įtemptosios armatūros gniūžtę sudaro 24 vienetai Ø5 mm vielų.

Viadukas kerta magistralę įstrižai, 68° kampu, todėl perdangos plokštę laikančios sijos bei tarpinės atramos plane perstumtos 2,22 m. Tiltą remiančios tarpinės liaunos, ovalo skerspjūvio kolonos yra 0,38 m storio ir 1,5 m pločio. Tarpinės ir krantinės atramos įrengtos ant 8,0 m ilgio, 0,3x0,35 m skerspjūvio spraustinių polinių pamatų.

## Kapitalinis remontas

2012 m. Babtų viadukas buvo kapitališkai suremontuotas. Pagal kasmetinių stebėjimų rezultatus, tai buvo vienas iš daugiausiai rūpesčių kėlusių įtemptojo gelžbetonio statinių. Viaduko kapitalinio remonto techninis projektas parengtas Automobilių kelių direkcijai užsakius, pagal 2011 m. išduotą projektavimo užduotį. „Viaduko Babtų sankryžoje" darbo projekto archyvinė byla parengta UAB,Kelprojekto" 1971 m. kovo mėn.

Viadukas iki remonto tarnavo keturiasdešimt metų. Eismas viaduku, kol vyko remonto darbai, buvo uždarytas nuo gegužės vidurio iki rugpjūčio 31 d. Jo remontas kainavo per 2,2 mln. litų.

### Nustatyti defektai
 
Neišlaikytas minimalus viaduko išilginis ir skersinis nuolydžiai.  Vietomis aptrupėjęs perdangos sijų ir atramų paviršių apsauginis betono sluoksnis, matoma sukorodavusi armatūra. Susidėvėję deformaciniai metaliniai pjūviai ir kitos metalinės konstrukcijos. Netepami, užrūdiję paslankūs šarnyrai, veikiant temperatūros pokyčiams ir stabdymo jėgoms, neleidžia sijoms pasislinkti, todėl jose atsiradę plyšių. Nepaslankūs šarnyrai aprūdiję.

Abiejų sijų kraštiniuose tarpatramiuose nuo apatinių armatūros pluoštų atšokęs betonas, rūdyja įtemptosios armatūros vielapluoščiai. Blokų viduje rasta visiškai nutrūkusių vielų. Vidurinio tarpatramio būklė gera.

### Atlikti remonto darbai

Viadukas sustiprintas, siekiant stabilizuoti jo įlinkį Papildoma, įtemptoji armatūra įtempta stiprinamo statinio vietose, kur jau yra iš anksto įtempta
armatūra. Taip padidintas pradinis įtemptos armatūros kiekis. Konstrukcinė viaduko schema išliko nepakitusi.

Pagrindiniai darbai:
* pakeistas perdangos paklotas: važiuojamosios dalies asfaltbetonio danga, hidroizoliacija, išlyginamasis betono sluoksnis;
* pakeisti visi paslankūs ir nepaslankūs šarnyrai;
* sustiprintos perdangos sijos, kraštiniuose tarpatramiuose ir vidurinėje angoje įrengiant naujus vielos pluoštus;
* įrengtos naujos šalitilčių plokštės, nauji cinkuoti apsauginiai barjerai, turėklai;
* pakeisti naujais vandens nuleidimo šulinėliai ant viaduko;
* įrengti nauji deformaciniai pjūviai;
* suremontuoti perdangos sijų ir atramų betono paviršiai;
* įrengti nauji šlaitiniai laiptai, sutvirtinti patiltės kūgių šlaitai. 

## Šaltiniai

## Nuorodos

* Babtų viaduko remontas *deltanova.lt*